《卧钟》
清代·黄子云

台城越西隅，萧飒秋岩清。金镛卧不起，𡾊峞如长鲸。

岁久厚地裂，半与泥沙平。下压黄泉脉，上腾白虎精。

虚中广百围，出入纵横行。不知何代物，漫灭无其名。

碧埋鬼血鲜，红蚀土花萦。日月光摩荡，风雷力支撑。

对之不敢叩，肃肃栖神明。正始久歇绝，甘同秋草并。

太宝关天意，显晦非人争。庙廷奏箫韶，世自求其声。

作者简介：黄子云，字士龙，号野鸿，昆山人。有《野鸿诗稿》、《长吟阁诗集》。